**Αθήνα: 23.09.2016**

**Αρ. Πρωτ.: 1356**

Πληροφορίες: Χρ. Σαμαρά

ΕΞΑΙΡΕΤΙΚΑ ΕΠΕΙΓΟΝ

**Προς: κ. Θεανώ Φωτίου, Αναπληρώτρια Υπουργό Εργασίας και Κοινωνικής Αλληλεγγύης**

**ΚΟΙΝ:** Πίνακας Αποδεκτών

**Θέμα: Ζητείται να δοθεί άμεσα νέα παράταση της θητείας του επικουρικού προσωπικού που υπηρετεί στα Κέντρα Κοινωνικής Πρόνοιας σε όλη τη χώρα, για έναν τουλάχιστον χρόνο**

**Κυρία Υπουργέ,**

Όπως γνωρίζετε, σύμφωνα με το άρθρο 13 του ν. 4366 (ΦΕΚ 18/Α 2016) έχει δοθεί παράταση στη θητεία του επικουρικού προσωπικού που υπηρετεί στα Κέντρα Κοινωνικής Πρόνοιας της διάταξης του άρθρου 9 του ν. 4109/2013, **η οποία λήγει άμεσα, στις 30.9.2016** και δεν έχει ληφθεί πρόβλεψη για νέα παράταση μέχρις ότου επιτευχθεί επίλυση των προβλημάτων της υποστελέχωσης των ανωτέρω δομών σε πιο μόνιμη βάση.

Αξίζει να αναφέρουμε ότι οι μνημονιακές πολιτικές λιτότητας που έχουν ως αποτέλεσμα τη δραματική μείωση του προσωπικού στις δομές της Πρόνοιας, έχουν δημιουργήσει δυσεπίλυτα προβλήματα στη λειτουργία τους, οδηγώντας τις παρεχόμενες υπηρεσίες σε πλήρη υποβάθμιση. Οι συνθήκες εργασίας του προσωπικού στα Κ.Κ.Π. είναι απαράδεκτες, τα ωράρια εξοντωτικά, με ολέθριες συνέπειες τόσο για την υγεία των περιθαλπόμενων, αφού οι εργαζόμενοι δεν μπορούν να ανταπεξέλθουν πλήρως στις υποχρεώσεις τους, όσο και για την ψυχική υγεία των ίδιων εργαζομένων.

Επίσης, δεδομένου της μεγάλης υποστελέχωσης, μετακινήσεις προσωπικού πρέπει να αιτιολογούνται επαρκώς, να γίνονται με μεγάλη φειδώ και πάντοτε με ημερομηνία λήξης της μετακίνησης. Εάν δεν τηρηθούν αυστηρά κριτήρια στις μετακινήσεις του ελάχιστου προσωπικού, υπάρχει ο άμεσος κίνδυνος περαιτέρω υποστελέχωσης και απογύμνωσης συγκεκριμένων δομών.

**Κυρία Υπουργέ,**

Οι υπηρεσίες που παρέχουν τα Κέντρα Κοινωνικής Πρόνοιας είναι πολύ σημαντικές για την προστασία των ατόμων με βαριές αναπηρίες και χρόνιες παθήσεις, με τον αριθμό των περιθαλπόμενων να αυξάνεται συνεχώς, εξαιτίας της δύσκολης δημοσιονομικής κατάστασης που βρίσκεται η χώρα, από την οποία πλήττονται ιδιαίτερα τα άτομα με αναπηρία και οι οικογένειές τους.

Η υποχρηματοδότηση και υποστελέχωση των δομών της πρόνοιας έχει άμεση επίπτωση στην ποιότητα των συνθηκών ζωής των περιθαλπόμενων, ενώ δεν είναι λίγες οι φορές που οι απαράδεκτες και τραγικές συνθήκες της ζωής τους έρχονται στο φως της δημοσιότητας.

**Ως εκ τούτου ζητούμε να προβείτε άμεσα στις απαιτούμενες ενέργειες για να δοθεί νέα παράταση στη θητεία του επικουρικού προσωπικού για την κάλυψη των αυξημένων αναγκών των ατόμων με αναπηρία στις δομές των Κέντρων Κοινωνικής Πρόνοιας σε όλη τη χώρα, για έναν τουλάχιστον χρόνο.**

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

- Γραφείο Πρωθυπουργού της χώρας, κ. Αλ. Τσίπρα

- Γραφείο Υπουργού Επικρατείας, κ. Αλ. Φλαμπουράρη

- Γραφείο Υπουργού Επικρατείας, κ. Ν. Παππά

- Γραφείο Υπουργού Εργασίας, Κοινωνικής Ασφάλισης και Κοινωνικής Αλληλεγγύης, κ. Γ. Κατρούγκαλου

- Γραφείο Γενικής Γραμματέας Πρόνοιας, κ. Δ. Καρέλλα

- Πρόεδρο και Μέλη της Διαρκούς Επιτροπής Κοινωνικών Υποθέσεων της Βουλής

- Πρόεδρο και Μέλη Δ.Σ. Κέντρων Κοινωνικής Πρόνοιας

- Φορείς - Μέλη Ε.Σ.Α.με.Α.